ฟอร์บส์ยกซีพีเอฟติดท็อบ2,000บริษัทระดับโลก
ฟอร์บส์จัดอันดับ &#8220;ซีพีเอฟ&#8221;&nbsp; ติดท็อป 2,000 บริษัทระดับโลก ประจำปี 2554
4 พ.ค. 2554

ฟอร์บส์จัดอันดับ “ซีพีเอฟ”  ติดท็อป 2,000 บริษัทระดับโลก ประจำปี 2554
นิตยสารการเงินชั้นนำของโลก ‘ฟอร์บส์’ จัดอันดับให้ซีพีเอฟ เป็นหนึ่งใน 2,000 บริษัททั่วโลกที่มีขนาดใหญ่และทรงอิทธิพลที่สุดประจำปี 2554 จากการสำรวจ The Forbes Global 2,000 สะท้อนภาพความสำเร็จในการดำเนินธุรกิจอย่างตรงเป้าหมายของบริษัท 
รายงานข่าวจาก บริษัท เจริญโภคภัณฑ์อาหาร จำกัด (มหาชน) หรือ ซีพีเอฟ เปิดเผยว่า  จากการที่บริษัทมีการปรับกลยุทธ์ธุรกิจโดยให้ความสำคัญต่อการขยายธุรกิจที่มีความมั่นคงในการสร้างกำไร ซึ่งได้แก่ อาหารพร้อมรับประทานภายใต้แบรนด์ซีพี พร้อมการขยายตลาดและช่องทางจัดจำหน่ายทั้งในและต่างประเทศ ตลอดจนขยายการลงทุนในต่างประเทศที่มีศักยภาพการเติบโตสูงอย่างต่อเนื่อง เพื่อมุ่งสู่การเป็น “ครัวของโลก” ทำให้ในปี 2553 ที่ผ่านมา ซีพีเอฟมีผลการดำเนินงานที่โดดเด่น ด้วยยอดขายจำนวน 189,049 ล้านบาท เพิ่มขึ้น 15% จากปี 2552 กำไรสุทธิจำนวน 13,563 ล้านบาท  เติบโต 33%  มากกว่าปี 2552 หรือคิดเป็นกำไรสุทธิ 2.04  บาทต่อหุ้น
The Forbes Global 2000 เป็นการจัดอันดับบริษัทที่มีความโดดเด่น โดยประเมินค่าเฉลี่ยหลากหลายด้าน ได้แก่ ยอดขาย กำไร ทรัพย์สิน และมูลค่าตลาด ให้สอดคล้องกับขนาดของบริษัท ซึ่งเป็นที่น่าสังเกตว่าในปีนี้ซีพีเอฟได้รับการจัดอันดับให้อยู่ในกลุ่มท็อป 2,000 ต่อเนื่องเป็นปีที่ 2 และมีการจัดอันดับที่ดีขึ้น  
ปัจจุบัน ซีพีเอฟมีการลงทุนใน 11 ประเทศ ได้แก่ ตุรกี รัสเซีย ลาว ไต้หวัน อังกฤษ มาเลเซีย อินเดีย จีน ฟิลิปปินส์ เวียดนาม และกัมพูชา นอกเหนือจากสาขาและตัวแทนจำหน่ายใน 16 ประเทศ และส่งออกผลิตภัณฑ์ซีพีไปกว่า 40 ประเทศทั่วโลก